#CulturaViva Gandia ens convida a tornar al Teatre de forma segura
11 març 2021

## #CulturaViva Gandia ens convida a tornar al Teatre de forma segura11 març 2021Última actualització: 14 juliol 2025

![](../gestion/img/82884df2a699f5358f6dbc11c94efce4fa7492f060feb17edd573868268a69aa.jpg)  
  

Gandia aposta per la reactivació cultural i ho torna a demostrar després de la reobertura del espais culturals que l’Ajuntament de Gandia va anunciar la darrera setmana. Així, el **regidor delegat de Cultura, Nahuel González**, acompanyat pel **director del Teatre Serrano de Gandia, Joan Fuster**, la **directora de l’Escola del Teatre, Ruth Palonés**, i la **gerent del Teatre Raval, Isabel Cogollos**, ha presentat aquest matí en roda de premsa el segon vídeo promocional de “Cultura Viva” per tal de donar suport a la reobertura del teatre, una proposta consensuada de manera unànime al Consell de Reactivació Cultural de Gandia.

Després de gaudir de l’estrena de l’audiovisual, González ha destacat que “_d’ací 2 o 3 mesos s’estrenarà un nou vídeo de suport a una nova disciplina artística, ja que Gandia és pluricultural_” i ha reivindicat la importància del teatre a una ciutat que es caracteritza per ser “_una capital cultural i referent en espais teatrals_”. “_Ara que la situació és més favorable i que la pròxima setmana reobrim el Teatre Serrano, presentem aquest vídeo on la ciutadania puga entendre’l com una crida per anar al teatre, que els nostres espais culturals són segurs i per a donar suport a aquesta disciplina artística tant important en aquests moments_”.

En aquest sentit, el regidor de Cultura ha afegit que “_el teatre també és una vacuna davant aquesta fatiga pandèmica que de forma tan dura ens fa viure emocionalment aquests dies. Anar al teatre significa poder envair-nos i reflexionar amb totes les mesures de seguretat garantides_”.

D’altra banda, González ha agraït els companys i les companyes que han participat en la realització del vídeo “_malgrat les dificultats_”, a la gent que fa possible el món del teatre tant als espais públics com privats i a la ciutadania de Gandia que “_es volca en el teatre cada vegada que obrim_”.

Per la seua banda, Palonés ha mostrat la seua alegria davant aquest pas endavant de la cultura a una ciutat amb “_tradició teatral absoluta_” i ha convidat a tota la gent a gaudir d’aquest art: “_El millor que podem fer pel teatre és gaudir d’ell, anar i aprofitar ara que està obert i passar-ho bé que és el que a totes ens fa falta en moments com aquests_”.

En la seua intervenció, Cogollos ha manifestat la seua satisfacció amb l’increment del públic al Teatre Raval després d’una disminució d’assistència durant el tancament perimetral: “_Hem vist com la gent ha respost i hem tingut que penjar el cartell de <<exhaurides entrades>>, estem molt contentes de la resposta que està tenint el públic i esperem que la gent de Gandia continue entusiasmada amb el teatre i les arts escèniques_”.

Finalment, Fuster ha posat en valorat l’esforç que està fent l’Ajuntament de Gandia, a través del Teatre Serrano, de “_tornar a dignificar l’espai amb una programació molt important, però, sobretot, amb el fet que la gent vaja a un espai còmode, segur i preparat_”. A més, ha anunciat que el Teatre Serrano reprèn l’estrena de l’espectacle “Waterloo” (d’Albena Teatre) el dijous 18 de març a les 19 h que estava programada a desembre i que no es va poder portar endavant a causa de les restriccions.

El vídeo està elaborat per Jordi Estevan i Julián López.